13. august 2019

I medfør af § 37 i Forretningsorden for Inatsisartut fremsætter jeg hermed følgende spørgsmål:

**1. Hvad agter Naalakkersuisut at tage af initiativer for at sikre bedre og mere indbydende rammer til idræt og motion?  
  
2. På Finansloven er der på konto 84.40.14 afsat fem millioner kroner om året til tilskud til renovering af idrætshaller. Anses dette af Naalakkersuisut for at være nok i forhold til det renoveringsbehov der er?  
  
3. Jeg skal bede Naalakkersuisut om at udarbejde en fuldstændig oversigt over hvilke projekter, der har fået tilskud fra konto 84.40.14 siden 2016.  
  
4. Konto 84.40.14 hedder ”Kultur- og Idrætsbyggeri (Anlægsbevilling)”. Hvis kontoen udelukkende er til renovering af idrætshaller, så burde kontoen skifte navn, da den ikke har noget med kultur at gøre. Er Naalakkersuisut enig heri?  
  
5. Vil Naalakkersuisut afsætte penge til nybyggeri af idrætsfaciliteter på Finanslovsforslaget for 2020, og hvilken konto mener Naalakkersuisut i så fald, at pengene skal afsættes på?  
  
6. Kan Naalakkersuisut oplyse andet af interesse for sagen?**

(Medlem af Inatsisartut Malene Vahl Rasmussen, Demokraterne)

**Begrundelse**

Demokraatit er stærkt optagede af, at befolkningen er sund og rask og at vi gør, hvad vi kan for at forebygge livsstilssygdomme.  
  
Idræt og motion er helt essentielt for, at vi får en sundere og mere rask befolkning. Derfor mener vi i Demokraatit, at der skal være så gode forhold som muligt for at dyrke idræt og motion. Desværre ser vi i dag, at idrætshaller og lignende fremstår meget nedslidte, og de indbyder derfor ikke til aktiviteter. Det er ærgerligt.

Vi er derfor interesserede i, at der afsættes flere penge på Finansloven til idrætsbyggeri herunder til renovering, og ønsker derfor svar på disse spørgsmål inden for en frist på 10 arbejdsdage.